Judas Tadeo Marangatu

Ja’ekuaániko Judas Tadeo Marangatúpe akóinte ojehecharamo ha ojehayhuveha. Oje’e ha’e oipytyvõha opapave Hesukirito rayhuhárape ha upehaguére ohupytyka hemikotevẽ maymaite chupe oñembo’ekuaávape. Alemaña, Italia, Amérika ha ambue tetã rupi oĩ heta ohapykuehóva chupe ha ha’e, oñepomoĩvo Tupãme, ohupytyka chupekuéra imba’aporã, hogarã térã ambue mba’emimi. 28 jasypa jave ojegueromandu’a Judas Tadeo Marangatu ára.

Judas niko he’ise “ñe’ẽngatu oñeme’ẽva Tupãme”. Tadeo katu he’ise “ipy’aguasúva oikuaauka hag̃ua Tupã rembipota”. Judas Tadeo túva niko herava’ekue Cleofás ha isýkatu hera’akue María, ha’éva Tupãsy pehẽngue.

Imitãrusúpe Judas Tadeo omoirũva’ekue Hesúpe ha Hesu ikaraipávo, Judas ohejapaite ohohapykueho hag̃ua chupe. Judas Marangatúpe oñehenói Tadeo oñembojoavy hag̃ua Judas Iscariote-gui, ha’eva’ekue upe ohepyme’ẽvakue Hesúpe.

Oipyguara Mesopotamia tuichakue javeve oikuaauka hag̃ua Hesukirito remiandu. Avei ojapo upe tembiapo Jerusalén ha Libia rupi.

Omyasãi jave Hesukirito remiandu táva Suanis-pe, Persia retãme, Judas Tadeo ha Simón Marangatu ho’ákuri ka’irãime ha heta ojejahéi hesekuéra. Upéi, peteĩ yvyrápe ojoka hikuái San Judas Tadeo akã. Upévare oñeha’ãngájepi chupe peteĩ yvyra otu’úva iñakãre. Uperire oñeñakã’o peteĩ háchape ha hetekue ojereruva’ekue Roma-pe ha oñemohendákuri Pedro Marangatu tupão guasúpe.

 Judas Tadeo Marangatu Ñembo'e 
Hesu remimbo’e rekoverapy
Judas Tadeo Marangatu,
Chemo’ãhára, ñangarekohára ha pytyvõhára,
Ko’ápe añesũ ne renondépe
Amombe’úvo ndéve che remikotevẽ
Ãngapy ha opaite aragua.
Cherechakuaamína ha ejesareko
Ko che korasõ mba’embyasymíre
Ha upekuévo toñemomba’e che ãngare
Ne kunu’ũ ha nde poriahuvereko
Ha ahupytyvo pe pytyvõ
Reme’ẽva nde rayhuhárape
Ku ohasa’asyve jave
Tahupyty ne pytyvõ ha ne ñangareko
Ko’ág̃a aikotevẽve jave nderehe
Chepytyvõkena akóinte ajapo hag̃ua Tupã rembipota
Anítei añembyasy ahasa’asy jave
Uvei tamombareteve che jerovia
Hesu marangatuete mborayhúre. Taupéicha.

 *** 
 Ohai: David Galeano Olivera 

Ñemohenda:Hesu rape